KBANK คาด NPL ช่วง H2/59 มีแนวโน้มเพิ่มขึ้นจากเศรษฐกิจชะลอ
KBANK คาดแนวโน้ม NPL ช่วง H2/59 เพิ่มขึ้นจากเศรษฐกิจชะลอ แต่มั่นใจทั้งปีคุมได้ระดับ 3.5-3.6% จากระดับ 3.2% ใน H1

5 ต.ค. 2559

นายปรีดี ดาวฉาย กรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า ธนาคารคาดแนวโน้มสัดส่วนหนี้ที่ไม่ก่อให้เกิดรายได้ (NPL) ในช่วงครึ่งปีหลังจะยังมีการเพิ่มขึ้นตามภาวะเศรษฐกิจที่ชะลอตัว โดยครึ่งปีหลัง NPL มีโอกาสสูงขึ้นต่อจากครึ่งปีแรกที่อยู่ที่ 3.2% แต่คาดว่าในสิ้นปีนี้จะยังรักษาไม่ให้เกินระดับที่ตั้งเป้าไว้ที่ 3.5-3.6% ซึ่งเป็นระดับที่ธนาคารประเมินไว้และบริหารจัดการได้
อย่างไรก็ตาม ธนาคารคาดว่าครึ่งปีหลังของปีนี้จะมีการตั้งสำรองที่ลดลง หลังจากครึ่งปีแรกตั้งสำรองฯไปค่อนข้างมากแล้ว
ขณะที่ ยังมั่นใจว่าสินเชื่อรวมปีนี้จะเป็นไปตามเป้าหมายที่คาดโต 6-7% หลังจากสินเชื่อรวมของธนาคารในครึ่งปีแรกเติบโต 3.4% ซึ่งเป็นการเติบโตของสินเชื่อรายใหญ่ 9.4% สินเชื่อเอสเอ็มอี 1.8% และสินเชื่อรายย่อย 0.2% โดยแนวโน้มช่วงครึ่งปีหลังธนาคารมองว่าความต้องการสินเชื่อจะเพิ่มมากขึ้น โดยเห็นได้จากความต้องการใช้เงินลงทุนของภาครัฐ
โดย ปัจจุบันธนาคารอยู่ระหว่างการจัดทำแผนธุรกิจเป้าหมายของธนาคารในปี 60  โดยคาดว่าจะจัดทำแผนเสร็จในช่วงกลางเดือนต.ค.นี้ และหลังจากธนาคารจัดทำแผนเสร็จก็จะเดินทางไปให้ข้อมูลกับนักลงทุนสถาบันต่างประเทศ ที่ฮ่องกงและสิงคโปร์ต่อไป